Elhunyt Székhelyi József – közölte Az Élet Menete Alapítvány. A szervezet Facebook-oldalán azt írta: "Sajnos ma elment alapítványunk másik alapítója is! Székhelyi József és Kézdy György mostantól ott fent folytatja a küldetést, és onnan vigyáznak ránk továbbra is, vezetik kezünket és tetteinket! Legyen emlékük áldott!"

A színművész súlyos beteg volt. Erről utoljára egy hónapja beszélt az ATV-n:

Székhelyi József 1946. november 24-én született, 1971-ben végzett a Színház- és Filmművészeti Főiskolán. Színészi karrierjét a kecskeméti Katona József Színházban kezdte, 1979-ben szerződött a fővárosi Nemzeti Színházba. 1983-tól a Madách Színház, 1992-1994 között az Arizona Színház társulatának tagja volt. 1994-ben Sopronban folytatta pályafutását, közben a Pesti Magyar Színház munkatársa is lett. 2003 és 2008 között a Szegedi Nemzeti Színház igazgatója volt. 2014-től a Veres 1 Színház társulatában szerepelt.

Gyakran írt. "Ha csak lehet, írkálok. Közérzeti naplók, jegyzetek ezek. A szófotó 1993-ban jelent meg, Az ombudsman a súgólyukban 1995-ben, A diszgráfia 2000-ben, a Villon 21 2009-ben. A Villont egy éjszaka alatt írtam meg. Valami orbitális baromság történt az országban, s akkor elképzeltem, hogy mi lenne, ha valami csoda folytán reinkarnálódna Francois Villon, aki feltűnően hasonlítana rám, s beolvasna a mának" – nyilatkozta a hvg.hu-nak 2016-ban.

Az Élet Menete 2017-es megnyitóbeszéde:

Az említett interjúban arról is beszélt, hogy úgy érzi, a mestersége és a politika között van egy huncut összekacsintás, ezért is nyilvánul meg gyakran közéleti kérdésekben. "A színész a nemzet napszámosa, a politikus pedig számos napon a nemzeté. Azt is éreztem, hogy míg a színház a közönség szolgálója, addig a politikus a közösségé. Folytatva a párhuzamot: a színházművészet a közönség lehetőségeinek és vágyainak a terepe, a politika maga meg nem egyéb, mint a közösség lehetőségeinek a művészete. Még azon az áron is vállaltam volna ezt a szerepet, ha a szakmámból egy időre ki kellett volna iratkoznom. Ami azért nagy áldozat lett volna, mert szerelmesen szeretem a színházat."

Színházi szerepei mellett a közönség számos filmből, tévéfilmből, kabaréjelentből is ismerheti, de foglakoztatott szinkronszínész is volt, többek között az ő hangján szólal meg Homer Simpson és a Kincs, ami nincs Anuluja.



Számos díjat kapott – például Jászai Mari-díj (1984), A Magyar Köztársasági Érdemrend kiskeresztje (1995), A Magyar Köztársasági Érdemrend tisztikeresztje (2010) –, de Elmondása szerint ezek nem nagyon érdekelték. "Engem a mesterségem érdekelt. Hogy Hamlet lehetek, hogy a Troilus és Cressidában szenzációs Thersites lehessek, hogy a Halpern és Johnsonban felejthetetlen legyek."